Diari Oficial de la Generalitat Valenciana


Sumari del DOGV 8267, del 05-04-2018 (2018/2529)

RESOLUCIÓ de 27 de febrer de 2018, de la Presidència de la Generalitat, per la qual es revoca l'autorització per a l'exercici del lloc de tresoreria de l'Ajuntament de Picassent per funcionari de la corporació degudament qualificat, i s'aprova la classificació del lloc de tresoreria de l'Ajuntament de Picassent com reservat a personal funcionari d'Administració local amb habilitació de caràcter nacional, pertanyent a la subescala d'intervenció tresoreria.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8267

Data del DOGV
:   05-04-2018

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2018/2529


Data del document
:   27-02-2018

Organisme emissor
:   Presidència de la Generalitat

Tipus de document
:   Resolució

RESOLUCIÓ de 27 de febrer de 2018, de la Presidència de la Generalitat, per la qual es revoca l'autorització per a l'exercici del lloc de tresoreria de l'Ajuntament de Picassent per funcionari de la corporació degudament qualificat, i s'aprova la classificació del lloc de tresoreria de l'Ajuntament de Picassent com reservat a personal funcionari d'Administració local amb habilitació de caràcter nacional, pertanyent a la subescala d'intervenció tresoreria. [2018/2529]  
Per Acord del Govern Valencià de 24 de maig de 1994 (DOGV 2291, 17.06.1994), es van classificar en classe primera els llocs de secretaria i intervenció de l'Ajuntament de Picassent (que fins a aquesta data estaven classificats en classe segona) i es va crear el lloc de tresoreria reservat a funcionari amb habilitació nacional. Així mateix, mitjançant Resolució de 14 d'octubre de 2004, de la Direcció General de Funció Pública, del Ministeri per a les Administracions Públiques, es va disposar la publicació de l'Acord de classificació i creació dels esmentats llocs de treball (BOE 257, 27.10.1994).  
Per Resolució de 22 de juny de 1995, de la Direcció General d'Administració Territorial i Organització de la Conselleria d'Administració Pública de la Generalitat Valenciana, es va autoritzar l'exercici del lloc de tresoreria de l'Ajuntament de Picassent per personal funcionari de la corporació degudament qualificat, segons manifesta la Resolució de 14 de juliol de 1995, de la Direcció General de Funció Pública del Ministeri per a les Administracions Públiques, per la qual es disposa la publicació conjunta de les classificacions de llocs de treball de funcionaris amb habilitació nacional (BOE 176, 25.07.1995).  
  
Segons certificació de la secretaria de l'Ajuntament de Picassent, mitjançant acord plenari de l'Ajuntament, de data 28 de desembre de 2017, es va acordar elevar l'expedient a l'òrgan competent de la Generalitat i sol·licitar a aquest la revocació de la Resolució de 22 de juny de 1995, de la Direcció General d'Administració Territorial i Organització de la Generalitat Valenciana, per la qual es va autoritzar l'exercici del lloc de tresoreria de l'Ajuntament de Picassent per personal funcionari propi per mitjà d'autorització excepcional.  
  
Consta en l'expedient la certificació de la secretaria de l'Ajuntament de Picassent segons la qual s'ha efectuat el tràmit d'audiència al personal funcionarial que fins ara ha exercit les funcions de tresoreria, i com a resultat d'aquest s'han produït al·legacions per part de la funcionària Pilar Machancoses Mingacho, segons les quals manifestava, en síntesi:  
- En primer lloc, que per Sentència número 1459/1992, de 25 de novembre, del Tribunal Superior de Justícia de la Comunitat Valenciana, se li va reconèixer, com a situació jurídica individualitzada, el dret a romandre en el lloc de tresoreria de l'Ajuntament de Picassent, per la qual cosa tant la creació de la plaça de tresoreria a cobrir per funcionari amb habilitació nacional com la convocatòria i ulterior adjudicació del lloc mencionat són actes contraris a l'ordenament jurídic i al respecte a la situació jurídica individualitzada referida.  
- I, en segon lloc, al·lega que el Tribunal Superior de Justícia de Madrid ha dictat la Sentència núm. 475/2017, de 14 de setembre, de 2017, que anul·la les resolucions de la Direcció General de la Funció Pública per les quals es convoca concurs i posteriorment s'adjudica, entre altres, la plaça de tresoreria de l'Ajuntament de Picassent, en entendre que la preexistència de drets adquirits no permet una interpretació de la norma amb efectes retroactius per no haver-se previst un règim derogatori exprés ni un règim transitori.  
Segons la certificació de la secretaria, s'estima que no és procedent acollir les al·legacions de Pilar Machancoses Mingacho pel Ple de l'Ajuntament de Picassent, en base, en primer lloc, al fet que resulta qüestionable l'interés directe de l'al·legant en el procediment específic de sol·licitud de revocació, ja que el Ple de l'Ajuntament va adoptar, en data 26 de maig de 2016, l'acord d'aprovació de la modificació del catàleg de llocs, i es va assignar a l'al·legant el lloc de tècnic mitjà d'administració especial-tresorer (A2), pertanyent al mateix grup i escala que tenia abans de la modificació.  
En l'esmentada certificació de la secretaria s'indica que, com assenyala l'informe de la Direcció General d'Administració Local de data 18 d'abril de 2016: «La secretaria de l'Ajuntament de Picassent, en el seu moment, va estar classificada com d'entrada, motiu pel qual, en aplicació de l'ordenament jurídic vigent en el seu moment, el lloc podia ser exercit per un funcionari propi de conformitat amb allò que preceptua el Reial decret 1732/1994, de 29 de juny, sobre provisió de llocs de treball reservats a funcionaris d'administració local amb habilitació de caràcter nacional, l'article 2.f del qual indica que: «en les restants corporacions locals amb secretaria de classe segona serà la relació de llocs de treball la que determine si el mencionat lloc està reservat a habilitat de caràcter nacional o pot ser exercit per un dels seus funcionaris degudament qualificat». En l'actualitat, la secretaria de l'Ajuntament de Picassent, està classificada com de classe primera, per la qual cosa resulta imprescindible que el lloc de tresoreria estiga creat i reservat a funcionari amb habilitació de caràcter nacional.  
  
D'altra banda, el supòsit de fet a què es refereix la Sentència núm. 1459/1992, de 25 de novembre, i el reconeixement de la situació jurídica individualitzada ho era per al lloc de diplomat en Ciències Econòmiques i Empresarials, grup B, tresorer, de l'Ajuntament de Picassent (que era el que venia exercint l'al·legant), lloc diferent del creat per Acord del Govern Valencià de 24 de maig de 1994, i que es va publicar mitjançant la resolució de 14 d'octubre de 1994, de la Direcció General de la Funció Pública del Ministeri per a les Administracions Públiques, el qual es va reservar a funcionari amb habilitació nacional.  
  
Quant a la sentència dictada pel Tribunal Superior de Justícia de Madrid, cal ressaltar que no ha adquirit fermesa, ja que està pendent que es resolga el recurs de cassació que s'ha interposat davant el Tribunal Suprem.  
Vistos els antecedents indicats, i en virtut del que disposen els articles 164, 168 i 170 de la Llei 8/2010, de 23 de juny, de la Generalitat, de règim local de la Comunitat Valenciana; els articles 2 i 8 del Decret 32/2013, de 8 de febrer, del Consell, pel qual es regula el règim jurídic del personal funcionari amb habilitació de caràcter estatal en l'àmbit territorial de la Comunitat Valenciana; i de conformitat amb la Resolució de 12 de febrer de 2016, del president de la Generalitat, per la qual es deleguen determinades atribucions en distints òrgans de l'Administració de la Generalitat (DOGV 7722, 17.02.2016), resolc:  
  
  
Primer  
Revocar l'autorització per a l'exercici del lloc de tresoreria de l'Ajuntament de Picassent per personal funcionari de la corporació degudament qualificat, atorgada per la Resolució de 22 de juny de 1995, de la Direcció General d'Administració Territorial i Organització de la Generalitat Valenciana.  
  
  
Segon  
Mantindre la classificació del lloc de tresoreria de l'Ajuntament de Picassent com reservat a personal funcionari d'Administració local amb habilitació de caràcter nacional, pertanyent a la subescala d'intervenció tresoreria.  
  
Contra aquesta resolució, que posa fi a la via administrativa, de conformitat amb el que estableix l'article 114 de la Llei 39/2015, d'1 d'octubre, del procediment administratiu comú i de les administracions públiques, les persones interessades podran interposar els recursos següents:  
a) Directament un recurs contenciós administratiu davant el Jutjat Contenciós Administratiu de València o davant el jutjat contenciós administratiu en la circumscripció del qual tinga la persona demandant el seu domicili, en el termini de dos mesos comptats a partir de l'endemà de la publicació en el Diari Oficial de la Generalitat Valenciana, de conformitat amb el que disposen els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
b) Potestativament, recurs de reposició davant del mateix òrgan que ha dictat l'acte, en el termini d'un mes a comptar des de l'endemà de la seua publicació en el Diari Oficial de la Generalitat Valenciana, de conformitat amb el que estableixen els articles 123 i 124 de la Llei 39/2015, d'1 d'octubre, del procediment administratiu comú i de les administracions públiques, tenint en compte que no és possible simultaniejar el recurs contenciós administratiu i el potestatiu de reposició.  
  
c) En el cas que la persona interessada siga una Administració pública no es pot interposar recurs en via administrativa, i això sense perjudici de la possibilitat d'efectuar el requeriment a què es refereix l'article 44 de la Llei 29/1998, de 13 de juliol, en el termini de dos mesos comptats des de l'endemà de la publicació de la present resolució en el Diari Oficial de la Generalitat Valenciana.  
Tot això sense perjudici que les persones interessades puguen exercitar qualsevol altra via que estimen oportuna.  
  
València, 27 de febrer de 2018.- El president de la Generalitat, p. d. (R 12.02.2016; DOGV 17.02.2016), el secretari autonòmic de Presidència: Andreu Ferrer Bautista.